钦定古今图书集成/理学汇编/文学典/第050卷 > 乔知之〈弟偘 备 刘希夷〉
## 钦定古今图书集成/理学汇编/文学典/第050卷 > 乔知之〈弟偘 备 刘希夷〉

按《旧唐书文苑传》：“乔知之，同州冯翊人也。父师望，尚
高祖女庐江公主，拜驸马都尉，官至同州刺史。知之
与弟偘备并以文词知名。知之尤称俊才，所作篇咏，
人多讽诵之。则天时，累除右补阙，迁左司郎中。知之
有侍婢曰窈娘，美丽善歌舞，为武承嗣所夺。知之怨
惜，因作《绿珠篇》以寄情，密送与婢，婢感愤自杀。承嗣”
大怒，因讽酷吏罗织知之。

偘，开元初为兖州都督，
备预修《三教珠英》。长安中卒于襄阳令。

时又有汝州人刘希夷，善为从军《闺情》之诗，词调哀
苦，为时所重。志行不修，为奸人所杀。

按：《全唐诗话》：“刘希夷，一名庭芝，汝州人。少有文华，好
为宫体诗，词旨悲苦，不为时人所重。善弹琵琶，尝为
《白头翁咏》云：‘今年花落颜色改，明年花开复谁在’？既
而自悔曰：‘我此诗谶，与石崇‘白首同所归’何异’。乃更
作一联云：‘年年岁岁花相似，岁岁年年人不同’。既而
又叹曰：‘此句复仍似向谶矣。然死生有命，岂复由此’？”
即两存之。诗成未周岁，为奸人所杀。或云宋之问害
之。后孙翌撰《正声集》，以希夷诗为集中之最，由是大
为人所称。或云之问害希夷，以《洛阳篇》为己作，至今
犹载此篇在之问集中